Talous- ja sosiaalikomitean lausunto aiheesta "Ehdotus - neuvoston direktiivi - 25 päivänä helmikuuta 1992 annetun neuvoston direktiivin 92/12/ETY muuttamisesta muista jäsenvaltioista Ruotsiin tuotuihin valmisteveron alaisiin tuotteisiin sovellettavien väliaikaisten määrällisten rajoitusten osalta"

(2000/C 268/02)

Neuvosto päätti 26. toukokuuta 2000 Euroopan yhteisön perustamissopimuksen 93 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 7. kesäkuuta 2000. Esittelijä oli Clive Wilkinson.

Talous- ja sosiaalikomitea hyväksyi 12. ja 13. heinäkuuta 2000 pitämässään 374. täysistunnossa (12. päivän kokouksessa) seuraavan lausunnon. Äänestyksessä annettiin 97 ääntä puolesta ja 1 vastaan 4:n pidättyessä äänestämästä.

1. Johdanto

1.1. Sisämarkkinoiden yhtenä perusperiaatteena on, että kansalaisilla on oikeus kuljettaa omaan käyttöönsä hankkimiaan tuotteita - maksettuaan niistä johonkin jäsenvaltioon arvonlisä- ja valmisteverot - kaikkialla Euroopan unionissa ilman, että niistä kannetaan uusia arvonlisä- ja valmisteveroja. Tämä koskee valmisteveron piiriin kuuluvia tuotteita, kuten alkoholia ja tupakkaa. Määrällisiä rajoituksia ei ole edellyttäen, että tuotteet on tarkoitettu henkilökohtaiseen käyttöön ja kansalainen kuljettaa ne itse.

1.2. Vuonna 1996 Tanskalle, Suomelle ja Ruotsille myönnettiin direktiivillä 96/99/EY väliaikainen oikeus poiketa tästä periaatteesta, joten kyseiset maat ovat voineet soveltaa niiden alueelle toisesta jäsenvaltiosta tuotua alkoholia ja tupakkaa koskevia määrällisiä rajoituksia. Suomen ja Tanskan osalta kyseinen oikeus päättyy vuoden 2003 lopussa. Ruotsilla on oikeus soveltaa määrällisiä rajoituksia kesäkuun 30. päivään 2000, mutta ajankohtaa voidaan tarkistaa.

1.3. Ruotsin hallitus on nyt pyytänyt, että rajoitusten soveltamisoikeutta pidennettäisiin vuoden 2003 loppuun. Pyyntöä perustellaan sillä, että Ruotsi tarvitsee lisää aikaa alkoholipolitiikkansa mukauttamiseksi. Ruotsi sitoutuisi kuitenkin asteittain väljentämään määrällisiä rajoituksia.

2. Huomioita

2.1. Kuten äskettäin antamassaan lausunnossa oluen tuonnista Suomeen(1) komitea pahoittelee nytkin sellaisen ajanjakson pidentämistä, jonka aikana kuluttajat eivät voi nauttia samoista eduista sisämarkkinoilla. On selvää, että tarve pidentää määrällisten rajoitusten soveltamisoikeutta johtuu pääasiassa kyseisten tuotteiden kuluttajahintojen huomattavista eroista. Vaikka elintasoerot ja muut tekijät epäilemättä vaikuttavat hintoihin, suurimpana osatekijänä ovat ilmiselvästi Ruotsissa kannettavat valmisteverot. Tässä yhteydessä komitea panee merkille, että alkoholin käytöstä aiheutuvien sairauksien vähäisyys Ruotsissa on ainakin jossain määrin maan hallituksen harjoittaman alkoholipolitiikan ansiota.

2.2. Samaan tapaan kuin Suomea koskevassa lausunnossaan komitea toteaa, että Ruotsin hallitus päättää itse valmisteveron suuruudesta. Komitea pitää kuitenkin myönteisenä sitä, että ehdotuksen tarkoituksena on tehdä uudet poikkeusluvat tarpeettomiksi saamalla Ruotsi toteuttamaan kasvatus- ja tiedotusohjelmia ja puuttumaan korkeisiin valmisteveroihin.

2.3. Komitea ymmärtää Ruotsin hallituksen huolen kansanterveydestä, jolla perustellaan pyyntöä jatkaa tavaroiden vapaata liikkuvuutta kaventavia rajoituksia. Vaikka korkeat hinnat saattavat vähentää kokonaiskulutusta, ne eivät kuitenkaan saa suurkuluttajia luopumaan tottumuksestaan, vaan pikemminkin lisäävät salakuljetusta ja laitonta tuotantoa. Komitea kannattaa komission ehdotuksensa perusteluosassa esittämää huomautusta, jonka mukaan alkoholin väärinkäyttöä tulisi torjua ennalta ehkäisevin ja kasvatuksellisin toimin sekä keskittymällä ongelmakäyttäjiin kaikkia kuluttajia rankaisevien yleisten toimien sijaan.

2.4. Uusi alkoholiohjelma, joka Ruotsin hallituksen on nyt käynnistettävä, saattaa osoittautua hyödylliseksi esimerkiksi muille jäsenvaltioille niiden pohtiessa - mahdollisesti ehdotetun yhteisön politiikan yhteydessä - miten vähennettäisiin alkoholin väärinkäytöstä aiheutuvia ongelmia.

3. Päätelmät

3.1. Komitea kannattaa komission suositusta jatkaa määrällisten rajoitusten soveltamisoikeutta, jotta Ruotsin hallituksella olisi riittävästi aikaa mukauttaa alkoholipolitiikkaansa. Komitea on erityisen tyytyväinen Ruotsin hallituksen hyväksymään selkeään ohjelmaan, jossa lisätään asteittain rajoitusten piiriin kuuluvien tuotteiden määrää, jonka ruotsalaiset kuluttajat voivat tuoda maahansa muista jäsenvaltioista.

3.2. Komitea on myös tyytyväinen selkeään päätökseen, jonka mukaan tavaroiden vapaata liikkuvuutta koskeva sisämarkkinoiden perusvapaus tulee täysin voimaan vuoden 2003 jälkeen.

Bryssel 12. heinäkuuta 2000.

Talous- ja sosiaalikomitean

puheenjohtaja

Beatrice Rangoni Machiavelli

(1) EYVL C 204, 18.7.2000.